Tidligere HR-direktør i DSB, Lone Lindsby, bliver direktør for det særlige projektkontor under Forsvarsministeriet, som skal stå for at udvælge og indkøbe de nye danske kampfly. Det erfarer nytkampfly.dk og Forsvarsministeriet bekræfter, at Lone Lindsby har første arbejdsdag i dag.

I sidste uge kunne nytkampfly.dk afsløre, at den nye direktør ville blive en kvinde, og sammen med dygtige læsere gættede vi da også på Lone Lindsby og et par stykker mere. Ja, lidt selvros skal der være plads til :-)

Forsvarsministeriet oplyser, at Lone Lindsby deltager i forsvarsministeren og forsvarsordførernes besøg hos kampflykandidaterne i den kommende måned. Hun vil referere til Forsvarsministeriets departmentschef Lars Findsen, men vil fysisk sidde i Forsvarskommandoen på Holmen sammen med det øvrige projektkontor, som efter planen bliver på op til 40 mand.